ඉන් පසු හමුදාවේ කොටසක් උද්ඝෝෂකයන්ට පහර දෙන්නට පටන් ගත් අතර උද්ඝෝෂකයෝද ගල් මුල් වලින් හමුදා සෙබළුන් දෙසට පහර දුන්හ. තවත් කොටසක් කුණුහරපයකුත් කියාගෙන මාධ්‍යවේදීන් පසු පස පන්නා ආහ. අසල ඇති ගේට්ටුවක් ඇරගෙන ඇතුළු වූ මාධ්‍යවේදීහු ගේට්ටුව වසාගෙන නිවසත් තුළට දිව ගොස් දොරගුළු දා ගත්හ. ඒ අතර තුර කාලයේ බොහෝ දෑ සිදු විය. එම නිවස තුළ සිටි කිසිවෙක් ලයිට් නිවා දැම්මේය. සියලූ දෙනා ජංගම දුරකතන නිශ්ශබ්ද කළහ.